钦定古今图书集成/方舆汇编/职方典/第1237卷 > 《渠渡庙记》叶梦鼎
## 钦定古今图书集成/方舆汇编/职方典/第1237卷 > 《渠渡庙记》叶梦鼎

“圣天子登宝位，诏天下名山五岳四渎忠臣烈士，载
在祀典，所在长吏致祭。大哉圣恩，周遍宇宙，我渠渡
崇福，昭贶益灵公与有斯宠，猗欤盛哉！千载一时也。”
按渠渡在都梁北二十里，土神也。旧传初显迹时在
天尊岭，祠祭者嫌惮登陟，父老有祷，愿从平地。既而
风雨夜作，诘朝而神之群像皆自移于岭址。神之像
为香木，人初不识木之名，相传于风雨后，水中忽见
之，香异甚，扣之声如金，旱潦祷即应。乡人遂以此木
为形像。或谓神为三闾大夫者，神怒，掷主于地。宋庆
元二年六月，赐灵济庙额。嘉泰二年六月，封广会侯。
后淳祐十一年封崇福公。乡之父老曰：“宝祐甲寅，山
庵黄真人自南岳来诣于祠，瞑目少”顷，卒而曰：“师在
这里。”人询其故，曰：“此汉第三代天师也。”爰仿《易六十
四签》，以阐神灵。山庵至人也，言不诬矣。景定癸亥，郡
守赵希迈属岁旱，遣武冈令林昂孙鼎舁神至郡城
以祷。赵迎之北关，意颇懈，神怒掷主，且舁之弗胜。赵
悔谢雨，乃随至。景定甲子四月，郡守姚严下车，初梦
有渠秀才者来，次日吏告谒庙祠，姚曰：“畴昔之梦渠
秀才者，此也。”于是亟往谒焉。祠旁有溪水冲胁，庭中
有树将仆。姚曰：“水冲则风水不便，树仆则庙貌不安，
神如有灵，去其树，移其江。”言讫而退。是夕大风雷雨，
若有人马金鼓之声，逮晓已决，江水左流而迂绕于
祠之东侧，拔庭树置垣外数十步，祠宇寸瓦无恙。此
父老耳闻目睹，言神之灵近而感人者如此。夫国以
民为本，是邦五风十雨，时和岁丰，衣食足而礼义兴闾阎比屋，知所以入孝出弟，尊君亲上。至于谿峒之
民，亦皆闻风慕善，安生乐业，而享太平之福。讵非神
之赐乎？神前后显迹，邦人惧其岁久而湮也。愿勒石
以记，垂之无穷。铭曰：“惟神之灵，赫赫而明”，庙食武攸，
福我生民。渠山青青，渠水泠泠。勒功坚珉，垂千万龄。